CELEX: 32015D2039
Language: fi
Date: 2015-11-13 00:00:00
Title: Komission täytäntöönpanopäätös (EU) 2015/2039, annettu 13 päivänä marraskuuta 2015, keskusvastapuolia koskevan Etelä-Afrikan sääntelykehyksen vastaavuudesta OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 vaatimusten kanssa

14.11.2015   
            
            
               FI
            
            
               Euroopan unionin virallinen lehti
            
            
               L 298/29
            
         KOMISSION TÄYTÄNTÖÖNPANOPÄÄTÖS (EU) 2015/2039,
   annettu 13 päivänä marraskuuta 2015,
   keskusvastapuolia koskevan Etelä-Afrikan sääntelykehyksen vastaavuudesta OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 vaatimusten kanssa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,
   sekä katsoo seuraavaa:
   
               (1)
            
            
               Asetuksen (EU) N:o 648/2012 25 artiklassa säädetyn kolmansiin maihin sijoittautuneiden keskusvastapuolten tunnustamiseen sovellettavan menettelyn tarkoituksena on mahdollistaa se, että sellaisiin kolmansiin maihin sijoittautuneet ja sellaisissa kolmansissa maissa toimiluvan saaneet keskusvastapuolet, joiden sääntelyvaatimukset vastaavat mainitussa asetuksessa säädettyjä vaatimuksia, voivat tarjota määrityspalveluja unioniin sijoittautuneille määritysosapuolille tai markkinapaikoille. Kyseinen tunnustamismenettely ja siihen kuuluva vastaavuuspäätös auttavat osaltaan saavuttamaan asetuksen (EU) N:o 648/2012 kokonaisvaltaisen tavoitteen eli vähentämään järjestelmäriskiä siten, että luotettavien ja vakaiden keskusvastapuolten käyttöä OTC-johdannaissopimusten määrityksessä laajennetaan myös silloin, kun kyseiset keskusvastapuolet ovat sijoittautuneet kolmanteen maahan ja saaneet siellä toimiluvan.
            
         
               (2)
            
            
               Jotta kolmannen maan oikeusjärjestelmää voidaan keskusvastapuolten osalta pitää unionin oikeusjärjestelmää vastaavana, sovellettavien oikeudellisten ja valvontajärjestelyjen olennaisen vaikutuksen olisi vastattava unionin vaatimuksia niillä saavutettavien sääntelytavoitteiden osalta. Näin ollen tämän vastaavuuden arvioinnin tarkoituksena on todentaa, että Etelä-Afrikan oikeudellisilla ja valvontajärjestelyillä varmistetaan, että Etelä-Afrikkaan sijoittautuneet ja siellä toimiluvan saaneet keskusvastapuolet eivät altista unioniin sijoittautuneita määritysosapuolia ja markkinapaikkoja suuremmille riskeille kuin unionissa toimiluvan saaneet keskusvastapuolet eivätkä aiheuta unionissa kohtuutonta järjestelmäriskiä.
            
         
               (3)
            
            
               Tämä päätös perustuu Etelä-Afrikassa sovellettavien oikeudellisten ja valvontajärjestelyjen vaikutukseen sekä sen seikan arviointiin, riittävätkö järjestelyt pienentämään unioniin sijoittautuneisiin määritysosapuoliin ja markkinapaikkoihin mahdollisesti kohdistuvia riskejä tavalla, jonka katsotaan vastaavan asetuksessa (EU) N:o 648/2012 säädettyjen vaatimusten vaikutusta. Tällöin olisi erityisesti otettava huomioon se, että unionin finanssimarkkinoita pienemmillä finanssimarkkinoilla toteutettuihin määritystoimiin kytkeytyy huomattavasti pienempiä riskejä.
            
         
               (4)
            
            
               Asetuksen (EU) N:o 648/2012 25 artiklan 6 kohdan mukaan kolmen ehdon on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä järjestelyjä.
            
         
               (5)
            
            
               Ensimmäisenä ehtona on, että kolmannessa maassa toimiluvan saaneiden keskusvastapuolten täytyy noudattaa oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.
            
         
               (6)
            
            
               Etelä-Afrikan oikeudellisesti sitovat vaatimukset, jotka koskevat maassa toimiluvan saaneita keskusvastapuolia, koostuvat vuoden 2012 rahoitusmarkkinalaista nro 19 (Financial Markets Act, FMA). Arvopaperipalvelujen rekisteröintiviranomaisella, ’jäljempänä rekisteröintiviranomainen’, on laaja toimivalta valvoa ja seurata Etelä-Afrikassa toimiluvan saaneita määritysyhteisöjä, jäljempänä ’toimiluvan saaneet määritysyhteisöt’, sekä suorittaa niitä koskevia tutkimuksia.
            
         
               (7)
            
            
               Rahoitusmarkkinalaissa säädetään velvollisuuksista ja vaatimuksista, jotka määritysyhteisöjen on täytettävä. Sen nojalla rekisteröintiviranomainen muun muassa myöntää luvan toimia toimiluvan saaneena määritysyhteisönä edellyttäen, että hakija täyttää säädetyt vaatimukset ja auttaa saavuttamaan mainitussa laissa asetetut tavoitteet, joita ovat esimerkiksi järjestelmäriskien vähentäminen sekä sen varmistaminen, että Etelä-Afrikan rahoitusmarkkinat ovat oikeudenmukaiset, tehokkaat ja avoimet. Vaatimusten täyttymisen varmistamiseksi rekisteröintiviranomainen voi toimilupaa myöntäessään asettaa asianmukaisiksi katsomiaan ehtoja. Toimiluvan saaneiden määritysyhteisöjen on harjoitettava liiketoimintaansa oikeudenmukaisesti ja avoimesti ja otettava asianmukaisesti huomioon määritysosapuolten ja niiden asiakkaiden oikeudet. Toimiluvan saaneiden määritysyhteisöjen on rahoitusmarkkinalain mukaan noudatettava myös kansainvälisiä valvontastandardeja, mukaan luettuna maksu- ja selvitysjärjestelmäkomitean (CPSS) (2) ja kansainvälisen arvopaperimarkkinavalvojien yhteisön (IOSCO) huhtikuussa 2012 hyväksymät finanssimarkkinoiden rakenteita koskevat periaatteet.
            
         
               (8)
            
            
               Rahoitusmarkkinalaissa valtiovarainministeriölle annetaan valtuudet antaa säännöksiä kaikista niistä seikoista, joista on rahoitusmarkkinalain mukaan säädettävä tai joista voidaan sen mukaan säätää, tai mistä tahansa muusta seikasta, joka on tarpeen rahoitusmarkkinalain hallinnoinnin ja täytäntöönpanon parantamiseksi. Lisäksi rekisteröintiviranomaisella on rahoitusmarkkinalain mukaan valtuudet antaa ohjeita rahoitusmarkkinalain soveltamisesta ja tulkitsemisesta sekä toteuttaa toimenpiteitä, joita se katsoo tehtäviensä ja velvollisuuksiensa asianmukaisen hoitamisen tai suorittamisen tai rahoitusmarkkinalain täytäntöönpanon edellyttävän.
            
         
               (9)
            
            
               Toimiluvan saaneisiin määritysyhteisöihin sovellettavien oikeudellisten ja valvontajärjestelyjen vastaavuuden arvioinnissa olisi otettava huomioon myös niillä saavutettava riskejä pienentävä vaikutus eli vaikutus sen riskin tasoon, joka kohdistuu unioniin sijoittautuneisiin määritysosapuoliin ja markkinapaikkoihin niiden osallistuessa toimiluvan saaneisiin määritysyhteisöihin. Riskejä pienentävä vaikutus määräytyy seuraavien kahden tekijän mukaan: kyseisen keskusvastapuolen toteuttamiin määritystoimiin liittyvä riskitaso, joka riippuu siitä, miten suurilla finanssimarkkinoilla keskusvastapuoli toimii, ja keskusvastapuoliin sovellettavien oikeudellisten ja valvontajärjestelyjen tarkoituksenmukaisuus tämän riskitason alentamisen kannalta. Jotta päästäisiin samaan riskejä pienentävään vaikutukseen, sellaisille keskusvastapuolille, jotka harjoittavat toimintaansa suuremmilla finanssimarkkinoilla, joille on ominaista korkeampi riskitaso, on tarpeen asettaa tiukempia riskien pienentämistä koskevia vaatimuksia kuin keskusvastapuolille, jotka harjoittavat toimintaansa pienemmillä finanssimarkkinoilla, joille on ominaista alhaisempi riskitaso.
            
         
               (10)
            
            
               Toimiluvan saaneet määritysyhteisöt toteuttavat määritystoimiaan huomattavasti pienemmillä finanssimarkkinoilla kuin unioniin sijoittautuneet keskusvastapuolet. Kolmen viime vuoden aikana Etelä-Afrikassa määritettyjen johdannaistransaktioiden kokonaisarvo oli alle 1 prosenttia unionissa määritettyjen johdannaistransaktioiden kokonaisarvosta. Toimiluvan saaneisiin määritysyhteisöihin osallistumisesta aiheutuu näin ollen unioniin sijoittautuneille määritysosapuolille tai markkinapaikoille huomattavasti pienempiä riskejä kuin niiden osallistumisesta unionissa toimiluvan saaneisiin keskusvastapuoliin.
            
         
               (11)
            
            
               Toimiluvan saaneisiin määritysyhteisöihin sovellettavia oikeudellisia ja valvontajärjestelyjä voidaan näin ollen pitää vastaavina, kun ne ovat tarkoituksenmukaisia kyseisen alhaisemman riskitason alentamisen kannalta. Toimiluvan saaneisiin määritysyhteisöihin sovellettavilla ensisijaisilla säännöillä, joissa edellytetään finanssimarkkinoiden rakenteita koskevien periaatteiden noudattamista, alennetaan Etelä-Afrikassa vallitsevaa alhaisempaa riskitasoa ja päästään vastaavaan riskejä pienentävään vaikutukseen kuin asetuksella (EU) N:o 648/2012 pyritään.
            
         
               (12)
            
            
               Näin ollen komissio katsoo, että Etelä-Afrikan oikeudellisten ja valvontajärjestelyjen avulla varmistetaan, että Etelä-Afrikassa toimiluvan saaneet määritysyhteisöt noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.
            
         
               (13)
            
            
               Asetuksen (EU) N:o 648/2012 25 artiklan 6 kohdassa säädetyn toisen ehdon mukaan Etelä-Afrikassa toimiluvan saaneisiin keskusvastapuoliin sovellettavien Etelä-Afrikan oikeudellisten ja valvontajärjestelyjen on oltava sellaisia, että kyseiset keskusvastapuolet ovat jatkuvasti tehokkaan valvonnan ja täytäntöönpanon seurannan alaisia.
            
         
               (14)
            
            
               Rekisteröintiviranomainen valvoo rahoitusmarkkinalain noudattamista ja panee sen täytäntöön. Se arvioi vuosittain, noudattavatko toimiluvan saaneet määritysyhteisöt rahoitusmarkkinalakia, omia sisäisiä sääntöjään ja menettelyjään sekä rekisteröintiviranomaisen rahoitusmarkkinalain nojalla antamia ohjeita, pyyntöjä, ehtoja tai vaatimuksia. Rekisteröintiviranomaisella on myös valtuudet peruuttaa tai keskeyttää toimiluvan saaneen määritysyhteisön lupa, jos tämä ei noudata esimerkiksi rahoitusmarkkinalakia, sisäisiä sääntöjään ja menettelyjään tai rekisteröintiviranomaisen rahoitusmarkkinalain nojalla antamia määräyksiä, pyyntöjä, ehtoja tai vaatimuksia.
            
         
               (15)
            
            
               Rekisteröintiviranomaisella on niin ikään valtuudet pyytää toimiluvan saaneilta määritysyhteisöiltä tietoja tai asiakirjoja ja suorittaa paikalla tehtäviä tarkastuksia. Paikalla tehdyn tarkastuksen jälkeen rekisteröintiviranomainen voi muun muassa pyytää toimiluvan saanutta määritysyhteisöä toteuttamaan toimenpiteitä tai pidättäytymään joidenkin toimien suorittamisesta säännönvastaisuuden lopettamiseksi tai korjaamiseksi. Rekisteröintiviranomainen voi määrätä seuraamuksia, jos toimiluvan saanut määritysyhteisö ei toimita tietoja rahoitusmarkkinalain mukaisesti. Lisäksi rekisteröintiviranomainen voi rahoitusmarkkinalain täytäntöönpanon ja hallinnoinnin varmistamiseksi antaa yleisiä ohjeita tai tietylle yhteisölle osoitettuja ohjeita.
            
         
               (16)
            
            
               Näin ollen komissio katsoo, että Etelä-Afrikassa toimiluvan saaneisiin keskusvastapuoliin sovellettavat Etelä-Afrikan oikeudelliset ja valvontajärjestelyt ovat sellaisia, että niillä varmistetaan jatkuva tehokas valvonta ja täytäntöönpanon seuranta.
            
         
               (17)
            
            
               Asetuksen (EU) N:o 648/2012 25 artiklan 6 kohdassa säädetyn kolmannen ehdon mukaan Etelä-Afrikan oikeudellisten ja valvontajärjestelyjen täytyy sisältää kolmansien maiden oikeusjärjestysten nojalla toimiluvan saaneiden keskusvastapuolten, jäljempänä ’kolmansien maiden keskusvastapuolet’, tunnustamista koskeva tehokas vastaava järjestelmä.
            
         
               (18)
            
            
               Sellaisessa kolmannessa maassa toimiluvan saaneet keskusvastapuolet, jonka oikeudelliset ja valvontajärjestelyt vastaavat Etelä-Afrikan sääntelykehystä, jonka rahanpesun ja terrorismin rahoituksen torjuntaa koskevat säännökset vastaavat Etelä-Afrikan säännöksiä ja jossa keskusvastapuolet ovat tehokkaan seurannan kohteena, voivat tarjota palveluja Etelä-Afrikassa edellyttäen, että niillä on rekisteröintiviranomaisen myöntämä toimilupa. Luvan myöntämistä varten rekisteröintiviranomainen arvioi lupahakemuksen ottaen huomioon kyseisen kolmannen maan sääntelykehyksen, ja se voi ottaa arvioinnissa huomioon jonkin muun, myös kolmannen maan, valvontaviranomaisen toimittamat tiedot. Lisäksi rekisteröintiviranomainen voi vapauttaa kolmansien maiden keskusvastapuolet joistakin tai kaikista rahoitusmarkkinalain mukaisista vaatimuksista. Rekisteröintiviranomainen voi tehdä kolmansien maiden sääntely- tai valvontaviranomaisten kanssa yhteistyöjärjestelyjä, joilla pyritään koordinoimaan jatkuvaa valvontaa ja vaihtamaan tietoja kolmansien maiden keskusvastapuolista, jotka ovat saaneet toimiluvan sellaisessa kolmannessa maassa, jonka oikeudelliset ja valvontajärjestelyt vastaavat Etelä-Afrikan sääntelykehystä, ja jotka ovat tehokkaan seurannan kohteena siinä kolmannessa maassa, jossa ne ovat saaneet toimiluvan.
            
         
               (19)
            
            
               Vaikka Etelä-Afrikassa käytettävä kolmansien maiden keskusvastapuolten tunnustamismenettely poikkeaa rakenteeltaan asetuksessa (EU) N:o 648/2012 säädetystä menettelystä, olisi kuitenkin katsottava, että se luo tehokkaan vastaavan järjestelmän kolmansien maiden keskusvastapuolten tunnustamista varten.
            
         
               (20)
            
            
               Siksi voidaan katsoa, että toimiluvan saaneita määritysyhteisöjä koskevat Etelä-Afrikan oikeudelliset ja valvontajärjestelyt täyttävät asetuksen (EU) N:o 648/2012 25 artiklan 6 kohdassa säädetyt ehdot, minkä vuoksi mainittuja oikeudellisia ja valvontajärjestelyjä olisi pidettävä asetuksessa (EU) N:o 648/2012 säädettyjä vaatimuksia vastaavina. Komission olisi edelleen seurattava säännöllisesti keskusvastapuolia koskevan Etelä-Afrikan oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.
            
         
               (21)
            
            
               Etelä-Afrikassa toimiluvan saaneisiin keskusvastapuoliin Etelä-Afrikassa sovellettavien oikeudellisten ja valvontajärjestelyjen säännöllinen tarkastelu ei saisi rajoittaa komission mahdollisuutta toteuttaa erillinen uudelleentarkastelu milloin tahansa yleisen tarkastelun ulkopuolella, jos komission on tapahtuneen kehityksen perusteella tarpeen arvioida uudelleen tällä päätöksellä hyväksyttyä vastaavuutta. Tällainen uudelleenarviointi voisi johtaa vastaavuuden tunnustamisen peruuttamiseen.
            
         
               (22)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Etelä-Afrikassa toimiluvan saaneisiin määritysyhteisöihin sovellettavien Etelä-Afrikan oikeudellisten ja valvontajärjestelyjen, joihin kuuluu rahoitusmarkkinalaki (Financial Markets Act, FMA), katsotaan asetuksen (EU) N:o 648/2012 25 artiklaa sovellettaessa vastaavan asetuksessa (EU) N:o 648/2012 säädettyjä vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 13 päivänä marraskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 201, 27.7.2012, s. 1.
   
      (2)  Maksu- ja selvitysjärjestelmäkomitea muutti nimensä 1 päivänä syyskuuta 2014 maksujärjestelmä- ja markkinainfrastruktuurikomiteaksi.